**Cwis atgyfeiriadau am eiriolaeth – taflen cwestiwn y dysgwyr**

**Ymarfer atgyfeiriadau am eiriolaeth**

Mae Rhan 10 Côd Ymarfer (Eiriolaeth) Deddf Gwasanaethau Cymdeithasol a Llesiant (Cymru) 2014 yn rhoi canllawiau ar pa bryd mae'n rhaid i awdurdodau lleol drefnu i ddarparu eiriolwr proffesiynol annibynnol gefnogi cyfranogiad unigolion mewn penderfyniadau am eu bywydau.

O'r hyn yr ydych wedi'i ddysgu ar y cwrs hyd yn hyn, ceisiwch benderfynu a yw hyn yn berthnasol yn y sefyllfaoedd canlynol:

1. Mae Ryan yn ddyn 35 mlwydd oed sydd ag anableddau dysgu. Mae ef ar fin cael ei asesu er mwyn cadarnhau ei anghenion gofal a chymorth. Nid oes ganddo unrhyw deulu ac ychydig o ffrindiau yn unig. Mae cyfathrebu ag ef yn gallu bod yn anodd weithiau.
2. Mae Darcie yn fenyw 55 mlwydd oed sydd â rhai mân anawsterau gwybyddol yn dilyn anaf i'r pen. Mae hi'n gallu mynegi ei hun yn glir ond mae’n mynd yn ddryslyd mewn cyfarfodydd cynllunio gofal ac weithiau mae’n anghofio am bwyntiau yr oedd wedi ystyried eu codi.
3. Mae Mollie yn fenyw 70 mlwydd oed sy’n cael trafferth i wisgo, ymolchi a choginio iddi hi ei hun. Mae hi wedi bod yn yr ysbyty am ddwy fis ac mae hi ar fin cael ei hanfon adref. Gall fynegi ei hun yn dda iawn, ond nid yw'n teimlo'n hyderus yn ei gwybodaeth am ei hopsiynau ar gyfer cymorth yn y cartref.
4. Mae gan William hanes o sgitsoffrenia. Golyga rhyngweithiadau anodd gyda meddygon yn y gorffennol ei fod yn aml yn mynd yn bryderus cyn apwyntiadau meddygol. Mae ar fin mynd i apwyntiad cardioleg yn yr ysbyty am lawdriniaeth ar y galon lle mae eisiau herio'r dewisiadau triniaeth y mae wedi eu cael.
5. Rydych wedi bod yn gweithio gyda Blake ers peth amser. Rydych yn credu ei fod wedi gallu cyfranogi yn effeithiol pan gafodd ei anghenion eu hasesu, ac mae cynllun gofal eisoes wedi cael ei lunio a'i gytuno arno. Mae Blake yn awr yn dechrau codi rhai pryderon ynghylch sut mae'r cynllun yn mynd rhagddo. Mae’n ei weld yn anodd. Mae ganddo frawd sydd yn hapus i ymwneud â’r broses, ond nid yw Blake yn dymuno iddo wybod manylion ei anghenion na’i gefnogaeth.
6. Mae Megan yn byw mewn cartref nyrsio ac nid oes ganddi deulu neu ffrindiau sydd yn fyw. Mae ganddi namau gwybyddol difrifol. Ar ôl sawl pwl o afiechyd corfforol, argymhellwyd ei bod hi'n cael profion i wneud diagnosis o ganser. Dangosodd asesiad nad oes ganddi’r gallu i wneud y penderfyniad hwn.
7. Mae Olivia yn byw yn ei chartref ei hun heb unrhyw anghenion gofal neu gymorth cymwys. Mae hi'n destun Gorchymyn Triniaeth Gymunedol o dan y Ddeddf Iechyd Meddwl ac mae eisiau cymorth i adolygu lefel y feddyginiaeth a’r sgil effeithiau.
8. Mae Alice ar fin dod yn destun adolygiad diogelu ac mae'n debygol y bydd angen rhoi mesurau amddiffynnol ar waith i leihau'r risgiau mae'n eu hwynebu. Mae ei chwaer wedi dweud ei bod yn fodlon gwneud yn siŵr bod Alice yn cael ei chynrychioli yn y cyfarfodydd, ac mae Alice yn hapus hefo hynny.
9. Mae Max yn ddyn 19 mlwydd oed sydd ag anawsterau dysgu dwys sydd wedi bod yn byw gyda'i rieni. Rydych chi’n helpu i archwilio’r ffordd orau i ddiwallu ei anghenion yn y dyfodol. Mae ei fam wedi adnabod cefnogaeth sydd i weld yn diwallu ei anghenion ac rydych chi’n cytuno gyda’i hawgrymiadau hi.
10. Mae Piotr yn 70 oed ac mae newydd ddod i sylw'r awdurdod lleol fel rhywun sydd ag anghenion gofal a chymorth. Mae ei Saesneg yn gyfyngedig iawn. Mae ar fin cael gwybodaeth am ei opsiynau a chredir efallai y bydd ef angen cymorth i gael mynediad at hyn.